એ પરણીને અમેરિકા જતો રહ્યો. અત્યારે તો બહુ સુખી છે. ખૂબ કમાયો પણ છે. ઈન્ડિયા આવે ત્યારે અમે અચૂક મળીએ છીએ. જૂના દિવસો યાદ કરીને ખૂબ હસીએ છીએ, મારા મનમાં એક દુષ્ટ સવાલ ક્યારેક સળવળી ઊઠે છે : ‘આ જુનિયર છોકરાને આટલો બધો ચાહ્યો એમાં મને શો ફાયદો થયો ? જતો રહ્યોને અમેરિકા ?’ આ ફરિયાદમાં કોઈ ભૌતિક ફાયદાની કામના સહેજ પણ નથી હોતી, પણ આપણે કોઈ અજાણ્યાને મિત્ર બનાવતી વખતે મૈત્રીના મૂળમાં વહાલનું સિંચન કરતા હોઈએ છીએ. અપેક્ષા વધારે નથી હોતી, બસ, એ છોડ વિકસીને વૃક્ષ બને એટલી જ માગણી હોય છે. અને એ અપેક્ષા જ્યારે ફળીભૂત નથી થતી, ત્યારે એમાંથી ફરિયાદ જન્મતી હોય છે.